Document ID: 32011R0061

NARIADENIE KOMISIE (EÚ) č. 61/2011
z 24. januára 2011,
ktorým sa mení a dopĺňa nariadenie (EHS) č. 2568/91 o charakteristikách olivového oleja a oleja z olivových zvyškov a o príslušných analytických metódach
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 113 ods. 1 písm. a) a článok 121 písm. h) v spojení s jeho článkom 4,
keďže:
(1)
Nariadením Komisie (EHS) č. 2568/91 (2) sa vymedzujú fyzikálne a chemické vlastnosti olivových olejov a olejov z olivových výliskov a metódy analýzy týchto vlastností. Uvedené metódy, ako aj medzné hodnoty vlastností olejov sa musia aktualizovať so zreteľom na názor chemických odborníkov a v súlade s prácou vykonanou v rámci Medzinárodnej rady pre olivový olej.
(2)
Chemickí odborníci usúdili najmä, že obsah etylesterov mastných kyselín a metylesterov mastných kyselín je užitočným parametrom kvality extra panenských olivových olejov, a preto je vhodné medzné hodnoty uvedených esterov, ako aj metódu stanovenia ich obsahu doplniť.
(3)
Zmeny a doplnenia ustanovené týmto nariadením by sa mali začať uplatňovať od 1. apríla 2011, aby sa poskytlo určité obdobie na prispôsobenie novým normám a zavedenie prostriedkov na ich uplatňovanie a zároveň aby sa predišlo narušeniu obchodných transakcií. Z rovnakých dôvodov je potrebné ustanoviť, aby sa olivové oleje a oleje z olivových výliskov, ktoré boli v súlade s právnymi predpismi vyrobené a označené štítkami v Únii alebo dovezené do Únie a prepustené do voľného obehu pred uvedeným dátumom, mohli uvádzať na trh až do vyčerpania zásob.
(4)
Nariadenie (EHS) č. 2568/91 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (EHS) č. 2568/91 sa mení a dopĺňa takto:
1)
V článku 2 ods. 1 sa dopĺňa táto zarážka:
„-
na stanovenie obsahu voskov, metylesterov mastných kyselín a etylesterov mastných kyselín kapilárnou plynovou chromatografiou metóda uvedená v prílohe XX.“
2)
Do obsahu príloh sa dopĺňa toto:
„Príloha XX:
Metóda na stanovenie obsahu voskov, metylesterov mastných kyselín a etylesterov mastných kyselín kapilárnou plynovou chromatografiou“
3)
Príloha I sa nahrádza znením prílohy I k tomuto nariadeniu.
4)
Príloha XX sa dopĺňa tak, ako sa uvádza v prílohe II k tomuto nariadeniu.
Článok 2
Výrobky, ktoré boli v súlade s právnymi predpismi vyrobené a označené štítkami v Únii alebo dovezené do Únie a prepustené do voľného obehu pred 1. aprílom 2011, sa môžu uvádzať na trh až do vyčerpania zásob.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. apríla 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. januára 2011

Labels: 7
3
17
6